Burjassot celebra el Dia de les famílies amb una vesprada de jocs, manualitats, activitats infantils i solidaritat
2025-07-24

El Dia Internacional de les Famílies se celebra el 15 de maig per a crear consciència sobre el paper fonamental de les famílies en l’educació de les filles i els fills des de la primera infància, i les oportunitats d’aprenentatge permanent de les quals disposen.

Una data tan assenyalada se celebrarà també a Burjassot, el divendres 10 de maig, amb una vesprada de solidaritat, jocs, manualitats i activitats infantils en la que el més important serà gaudir del temps amb pares, mares, iaios, amics…en definitiva, amb les famílies del municipi. Una vesprada que arriba organitzada per la Regidoria d’Educació, dirigida per Manuela Carrero, al costat de les AFA/AMPAS de Burjassot.

Per a commemorar este dia, se celebrarà un mercat i un berenar solidari, a més de totes les activitats que començaran a les 17.30 hores, en la Plaça de l’Ajuntament: taller de flamenc, venda de polseres i contes solidaris, taller d’imants, venda d’anells, clauers…el taller del “Llapis solidari”, el de bombolles de sabó o el de llavors i jardineria sostenible. Este últim compta amb la col·laboració del Servici dels Horts Escolars i Jardineria Sostenible.

No faltaran durant tota la celebració les animacions socioculturals i els jocs de fusta i, a les 18.00 hores, tindrà lloc el berenar solidari que donarà pas, a les 19.00 hores, a la lectura del Manifest del Dia de les Famílies.

En les activitats col·laboraran les AFA dels CEIP Fernando de los Ríos, Els Sitges, Sant Joan de Ribera, El Pouet- Verge dels Desemparats i l’IES Vicent Andrés Estellés i les AMPA del CEIP Miguel Bordonau i dels IES Federica Montseny i Comarcal.